คลังเผยน้ำพัดจีดีพีหาย0.2%
คลังคาดน้ำท่วมเสียหายเบื้องต้น 2 หมื่นล้าน ทำจีดีพีวูบ 0.2%
27 ต.ค. 2553

คลังคาดน้ำท่วมเสียหายเบื้องต้น 2 หมื่นล้าน ทำจีดีพีวูบ 0.2%
นายนริศ ชัยสูตร ผู้อำนวยการสำนักงานเศรษฐกิจการคลัง (สศค.) เปิดเผยว่า คลังได้ปรับประมาณการขยายตัวผลิตภัณฑ์ มวลรวมในประเทศ (จีดีพี) ในปี 2553 ลด ลง 0.2% จากที่คาดว่าจะขยายตัวได้ 7.6% เป็น 7.4% จากความเสียหายเบื้องต้นของน้ำท่วมในหลายพื้นที่ของประเทศไทย 
อย่างไรก็ตาม สศค.ได้ประเมินความเสียหายเบื้องต้น ไว้ 3 แนวทาง แบ่งเป็น กรณีต่ำ จีดีพีลดลง 0.08% คิดเป็นความเสียหาย 7,739 ล้านบาท กรณีฐาน จีดีพีลดลง 0.13% คิดเป็นความเสียหาย 1.18 หมื่นล้านบาท และกรณีสุดท้าย ที่ สศค.นำมาใช้ปรับประมาณการคือ กรณีสูง ส่งผลต่อจีดีพีลดลง 0.21% คิดเป็นความเสียหาย 2.02 หมื่นล้านบาท
นายรังสรรค์ ศรีวรศาสตร์ อธิบดีกรมบัญชีกลาง เปิดเผยว่า ได้ออกคำสั่งอนุมัติเงินช่วยเหลือในจังหวัดที่ประสบภัยน้ำท่วมจังหวัดละ 50 ล้านบาท โดยที่จังหวัดที่ใช้เงินจากอำนาจผู้ว่าราชการจังหวัด 50 ล้านหมดแล้ว และต้องการเงินเพิ่มเติมสามารถขอเบิกจ่ายที่คลังจังหวัดทันที